Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maribel García Malo andreak egindako galderaren erantzuna, Foru Diputazioak emana, Nafarroako Enplegu Zerbitzuak kudeatzen dituen prestakuntza- eta enplegu-programa mistoei buruzkoa. Galdera argitaratu zen 2016ko irailaren 30eko 111. Nafarroako Parlamentuko Aldizkari Ofizialean.

Iruñean, 2016ko urriaren 24an

Lehendakaria: Ainhoa Aznárez Igarza

ERANTZUNA

Unión del Pueblo Navarro parlamentu-taldeari atxikitako foru parlamentari Maribel García Malo andreak galdera egin du (9-16/PES-000324) prestakuntza eta enplegua uztartzen dituzten programei buruz. Hona Nafarroako Gobernuko Eskubide Sozialetako kontseilariaren erantzuna:

Prestakuntza lanarekin txandakatzeko programak Lan arloan enplegurako lanbide heziketako sistema arautzen duen irailaren 9ko 30/2015 Legean jasota daude, bai eta Osasun Sistema Nazionaleko Zerbitzu Komunen Zorroa onesten duen urtarrilaren 16ko 7/2015 Errege Dekretuaren 10. artikuluan ere. Bi kasuetan, Estatuko araupetzearen pean dauden prestakuntza-ekimenak dira. Profesionaltasun-ziurtagiriak arautzen dituen urtarrilaren 18ko 34/2008 Errege Dekretuaren 11. artikuluak ezartzen du “prestakuntza lanarekin txandakatzeko programetan, prestakuntzaren edukiak profesionaltasun-ziurtagirietako eskumen-unitateei lotutako prestakuntza moduluei dagozkienak izanen direla, prestakuntza hori lan-kontratuan aurreikusitako lanbidearekin edo lanpostuarekin lotutako okupazioarekin bat datorrenean. Izan ere, gehitzen du prestakuntza lanarekin txandakatzeko programetako ikasleek ez dutela lantokiko praktikaldiko prestakuntza-modulua egin beharko. Horrenbestez, programa bat “prestakuntza lanarekin txandakatzekoa” izateko, lan-jarduera bat aldi berean edo ondoz ondo egitearekin lotutako prestakuntza teoriko bat eduki beharko du. 

Legez aurreikusitako definizioarekin bat, gaur egun Nafar Lansarek kudeatzen dituenetatik “prestakuntza lanarekin txandakatzeko programatzat” har daitezkeen bakarrak enplegurako lantegi-eskolak dira, Nafarroako Enplegu Zerbitzuko zuzendari kudeatzailearen martxoaren 15eko 388/2013 Ebazpenaz erregulatutakoak. “Enplegu Plana. Prestakuntzarako eta enplegurako programa mistoak” izeneko 950002-96200-4819-242200 kontu-saileko kreditua 3.700.000 eurokoa da. Horietatik 3.039.078,69 euro hitzartuta daude. 

2015ean, prestakuntza lanarekin txandakatzeko programa bakarrak, halaber, enplegurako lantegi eskolak ziren. “Enplegu Plana. Prestakuntza eta enplegu programa mistoak. Sektoriala eta PE EGF-YEI Gazte Enplegua” izeneko 170001 15100 4819 242200 kontu-sailaren hasierako kreditua 3.888.216 eurokoa zen. Horietatik 3.204.945,97 euro exekutatu ziren (% 82,42). 2015eko deialdiari dagokion Enplegurako lantegi eskolen programaren onuradun diren pertsonak —gazteentzako bermearen deialdikoak barne— 192 izan ziren. 

Hori guztia jakinarazten dizut Nafarroako Parlamentuko Erregelamenduaren 194. artikulua betetzeko.

Iruñean, 2016ko urriaren 21ean.

